שלשום, בעצרת המחאה נגד האלימות כלפי נשים שהתקיימה בכיכר רבין בתל אביב, עמדו שתי מנחות על הבמה - האחת דוברת עברית, והשניה דוברת ערבית. המעבר בין שתי הדוברות התקבל בטבעיות, וכך גם ההתבטאות של המנחה הערבייה שדיברה על "12 נשים פלסטיניות שנרצחו מאז תחילת השנה" — מחצית מהנשים הנרצחות הן ערביות, למרות שחלקן באוכלוסיה הוא רק 20% — וזאת על אף שהעצרת עמדה בסימן של אחווה נשית, ולא בסימן של שמאל־ימין פוליטי. באותה מידה של טבעיות התקבלה העובדה שבקהל בכיכר היתה נוכחות מורגשת של נשים ערביות, כולל נשים אדוקות בלבוש מסורתי.